ซิตี้แบงก์เล็งขายลูกค้ารายย่อยเพิ่ม3เท่า
&#8220;ซิตี้แบงก์&#8221; เล็งขยายฐานลูกค้ารายย่อยเพิ่มขึ้น 3 เท่า ภายในปี 2556 เผยปีหน้าเปิดสาขาเพิ่ม 20 แห่ง
27 ม.ค. 2554

“ซิตี้แบงก์” เล็งขยายฐานลูกค้ารายย่อยเพิ่มขึ้น 3 เท่า ภายในปี 2556 เผยปีหน้าเปิดสาขาเพิ่ม 20 แห่ง
น.ส.สุกัญญา เตกิตติพงษ์ รองผู้อำนวยการสายบุคคลธนกิจ ธนาคารซิตี้แบงก์ กล่าวว่า ธนาคารตั้งเป้าขยายฐานลูกค้ารายย่อยที่มีสินทรัพย์ที่มีสินทรัพย์ขั้นต่ำ 2 ล้านบาทขึ้นไป ให้เพิ่มขึ้น 3 เท่า ภายในปี 2556 จากฐานลูกค้าปัจจุบันซึ่งมีอยู่ประมาณ 1 หมื่นราย โดยใช้บริการด้านเวลธ์ แมเนจเมนต์ ซึ่งเป็นบริการให้คำปรึกษาด้านเงินฝากและการลงทุนในการเจาะกลุ่มเป้าหมายในประเทศไทย โดยเฉพาะในกรุงเทพฯซึ่งคาดว่ามีอยู่เกือบ 1 ล้านราย
“ที่ผ่านมาลูกค้าของเราจะมีสินทรัพย์โดยเฉลี่ยที่ 6-7 ล้านบาท ดังนั้นจึงคาดว่าการปรับลดกลุ่มเป้าหมายลงมาเป็นขั้นต่ำที่ 2 ล้านบาท จะสามารถตอบโจทย์ของลูกค้าได้และช่วยขยายฐานลูกค้ารายย่อยของเราได้มากขึ้น เพราะขณะนี้นักลงทุนเริ่มหันมาสนใจการลงทุนอื่นๆนอกเหนือจากเงินฝากประจำมากขึ้น เช่น ตั๋วบี/อี  กองทุนรวม หรือกองทุนแอลทีเอฟ” น.ส.สุกัญญา กล่าว
นอกจากนี้ ธนาคารยังมีแผนจะขยายสาขาเพิ่มขึ้นอีก 2 สาขาภายในปีนี้และเพิ่มขึ้นเป็น 20 สาขา ภายในปี 2555 ตามแผนพัฒนาสถาบันการเงินฉบับที่ 2 ของธนาคารแห่งประเทศไทย(ธปท.) เพื่อขยายฐานลูกค้ารายย่อยเนื่องจากรายได้จากลูกค้ารายย่อยขณะนี้คิดเป็นเพียง 10 % ของฐานรายได้ทั้งหมดของธนาคาร 
“สาขาแรกจะอยู่ในย่านสีลม แต่ขณะนี้ยังอยู่ในระหว่างขั้นตอนการขออนุญาต ทั้งนี้การขยายสาขาของธนาคารนั้นเป็นไปตามแผนการขยายฐานลูกค้ารายย่อยให้เพิ่มขึ้น”น.ส.สุกัญญา กล่าว